Cas di Cultura

Cas di Cultura (CdC) ta un compleho nacional di Aruba, unda diferente tipo di actividad di arte y cultura por tuma lugar. E ta situa na rotonde 'Las Americas', na entrada di Playa. 

 Historia 
Na aña 1949 cuater grupo di arte y cultura activo den comunidad a uni cu Sticusa na Hulanda pa lanta Fundacion Cultureel Centrum Aruba (CCA). Despues di organisa actividadnan cultural, tanto cu artista internacional como local, pa algun tempo nan tabata sinti un gran necesidad pa tin un luga na unda por eherce y desaroya e disciplina di arte.Cas di Cultura celebrando 60 aña di teatro nacional, 24ora.com, 28 september 2020
Hunto cu otro fundacion y grupo cultural, manera Filmliga Aruba, Arubaanse Muziekschool, de Arubaanse Kunstkring, het Arubaans Symphonie Orkest, de Volksuniversiteit Aruba, de Aruba Camera Club, de Amateurtoneelgroep, de Rythmische Dansschool y de Vereniging Pro Musica CCA a logra na 1955 pa cera cabes pa realisa un edificio pa arte y cultura. Na 1955 a funda Stichting Schouwburg Aruba (SSA) cu e meta pa construi y maneha e prome centro cultural di Aruba.

 E edificio 
E apertura oficial di e edificio “Cultureel Centrum Aruba” a tuma lugar dia 15 di november 1958. Mas despues a cambia e nomber pa “Cas di Cultura”. E diseño tabata na encargo di arkitecto Frits F. Zingel (1920-1996), ken tambe a diseña Centro Pro Arte y misa di Brievengat na Corsou. E pintura, tipo mural, cu originalmente tabata riba e fachada tambe tabata di Zingel. E instancianan cu a haci construccion di e compleho financieramente posibel tabata Teritorio Insular di Aruba, Sticusa, Lago Oil & Transport Company y por ultimo Koninklijke Nederlandse Stoomboot Maatschappij (KNSM) di Amsterdam. Cas di Cultura, Theaterencyclopedie.nl

E facilidadnan di Cas di Cultura ta inclui un auditorio, un sala di exhibicion multifuncional (conoci como Unocazaal), cafetaria, entrada (foyer), oficina, studio di ballet y salanan di les y practica. E auditorio tin asiento pa maximo 572 persona y ta airecondiciona. Den e sala specialisa aki por tene diferente sorto di presentacion, entre otro teatro, baile, concierto. Na 1974 tabatin un expansion cu un sala di exhibicion y oficinanan di administracion. Na 2018 a keda di cuminsa cu un renobacion extenso e facilidadnan. Usuarionan di e salanan di les y practica ta Scol di Musica Rufo Wever, Scol di Baile Diana Antonette y Da Vinci Academy.

 Trivia 
 Despues di e apertura, e prome concierto a keda presenta dia 16 di novèmber 1958 cu Coro Oratorio Arubano y Orkesta Sinfonico Arubano, cu a interpreta e oratorio Judas Maccabeus di Händel di aña 1746.
 E sala di exposicion nobo a wordo habri na aña 1975 cu e exposicion Aruba Pintura 75 cu artistanan Arubiano, incluyendo obranan di Evelino Fingal, Nigel Mathew, Wouter van Romondt, Toton Quandt y Piet Vervoord.
 Na 2007, a conmemora e di 50 aniversario di ponemento di e prome piedra cu creacion di Trevia, E garado di Djaka, un musical basá riba e historia di Pied Piper di Hamelen. E celebracion a sigui den 2008 cu un Open Dag riba e fecha di apertura, un exposicion di 50 aña di arte Arubano titula Spirito di Tempo y  a conclui cu e proyecto di actuacion multidisciplinario Mind Your Gap dia 15 di november.
 Na 2021, Cas di Cultura a ricibi e Premio Nacional di Teatro pa su contribucion na desaroyo di teatro di Aruba.

Category:Kultura
Category:Aruba